DECIZIA COMISIEI
din 12 noiembrie 2009
privind măsurile de urgență de impunere a unor condiții speciale pentru controalele oficiale ale importurilor de pere originare sau expediate din Turcia ca urmare a nivelurilor ridicate de reziduuri de amitraz
[notificată cu numărul C(2009) 8977]
(Text cu relevanță pentru SEE)
(2009/835/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (ii),
întrucât:
(1)
Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (2) definește, printre altele, conținuturile maxime de reziduuri (CMR) pentru amitraz și metaboliții acestuia.
(2)
Sistemul de alertă rapidă pentru alimente și furaje (SARAF) a fost informat cu diferite ocazii în 2007, 2008 și 2009 că nivelurile de amitraz constatate în cazul perelor originare din Turcia depășesc doza acută de referință (DAR) pentru acest pesticid. Din cele mai recente informații primite din partea autorităților germane la 21 octombrie 2009 rezultă că în cea mai recentă analiză au fost constatate conținuturi de amitraz care depășesc cu mult DAR.
(3)
Dat fiind nivelul ridicat de risc la care ar putea fi expuși consumatorii europeni, este necesar ca statele membre să supună controalelor la import privind prezența de amitraz cel puțin 10 % din loturile de pere originare din Turcia. De asemenea, și loturile aflate deja pe piață ar trebui supuse controalelor oficiale.
(4)
Este necesar ca statele membre să informeze Comisia cu privire la toate rezultatele testelor. Rezultatele nefavorabile trebuie raportate prin intermediul SARAF.
(5)
Regulamentul (CE) nr. 669/2009 al Comisiei din 24 iulie 2009 de punere în aplicare a Regulamentului (CE) nr. 882/2004 al Parlamentului European și al Consiliului în ceea ce privește controalele oficiale consolidate efectuate asupra importurilor de anumite produse de hrană pentru animale și alimentare de origine neanimală și de modificare a Deciziei 2006/504/CE (3) cere ca statele membre să efectueze un număr mai mare de controale la importurile de pere originare din Turcia, pentru a verifica prezența substanței amitraz, stabilind un procent de 10 % din totalul loturilor produsului respectiv. Deoarece măsura de control respectivă se va aplica începând cu 25 ianuarie 2010, este oportun să se stabilească o durată pentru măsurile stabilite în prezenta decizie, pentru a evita suprapunerile cu măsurile de control stabilite în Regulamentul (CE) nr. 669/2009.
(6)
Articolul 53 din Regulamentul (CE) nr. 178/2002 prevede posibilitatea de a adopta măsuri de urgență adecvate la nivel comunitar privind produsele alimentare și hrana pentru animale importate dintr-o țară terță, pentru a proteja sănătatea oamenilor sau a animalelor sau mediul, dacă un risc nu poate fi combătut în mod satisfăcător prin intermediul măsurilor luate de statele membre în mod individual.
(7)
Ținând cont de urgența situației, este oportun să se adopte astfel de măsuri de urgență în conformitate cu procedura stabilită la articolul 53 alineatul (1) din Regulamentul (CE) nr. 178/2002.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Statele membre efectuează verificări ale documentelor, ale identității și verificări fizice, inclusiv analize de laborator, asupra a cel puțin 10 % din loturile de pere proaspete încadrate la codurile NC 0808 20 10 și 0808 20 50 originare sau expediate din Turcia. Loturile se rețin până când rezultatele analizelor de laborator devin disponibile.
(2) Statele membre iau măsurile necesare pentru a se asigura că produsele menționate la alineatul (1) care se află deja pe piață sunt, de asemenea, supuse unui nivel corespunzător de control.
(3) Verificările și controalele menționate la alineatele (1) și (2) urmăresc în special să se asigure că nivelul de amitraz nu depășește conținutul maxim de reziduuri la nivel comunitar stabilit prin Regulamentul (CE) nr. 396/2005.
(4) Statele membre raportează orice rezultat nefavorabil al analizelor de laborator menționate la alineatele (1) și (2) prin intermediul Sistemului de alertă rapidă pentru alimente și furaje.
(5) Statele membre raportează Comisiei toate rezultatele o dată la două săptămâni. Formatul raportului este stabilit de Comisie și include următoarele informații:
(a)
detalii privind fiecare lot, inclusiv dimensiunea din punct de vedere al greutății nete a lotului;
(b)
numărul loturilor supuse eșantionării pentru analiză;
(c)
rezultatele verificărilor documentelor, identității și verificărilor fizice, inclusiv ale analizelor de laborator.
(6) Dacă verificările și controalele menționate la alineatele (1) și (2) stabilesc neconformitatea, se acționează în conformitate cu articolele 19, 20 și 21 din Regulamentul (CE) nr. 882/2004 al Parlamentului European și al Consiliului (4).
(7) Statele membre se asigură că toate costurile care rezultă din punerea în aplicare a alineatului (1) sunt suportate de operatorii responsabili de import.
Articolul 2
Prezenta decizie ar putea fi revizuită ținând seama de rezultatele menționate la articolul 1 alineatul (5).
Articolul 3
Prezenta decizie se adresează statelor membre și se aplică începând cu 24 ianuarie 2010.
Adoptată la Bruxelles, 12 noiembrie 2009.